ОПРЕДЕЛЕНИЕ НА ПЪРВОИНСТАНЦИОННИЯ СЪД (четвърти състав)
9 септември 2008 година
Дело T-143/08
Luigi Marcuccio
срещу
Комисия на Европейските общности
„Публична служба — Социално осигуряване — Отхвърляне на искането за възстановяване в размер на 100 % на определени медицински разходи на жалбоподателя“
Предмет: Жалба, с която се иска отмяна на решенията на Бюрото за разплащания по общата здравноосигурителна схема на Европейските общности,
с които се отказва, от една страна, да се поемат в размер на 100 % определени медицински разходи на жалбоподателя, и от друга
страна, да се възстановят разходите за медицински преглед съгласно приложимите правила относно консултациите при изтъкнати
лекари, както и осъждане на Комисията да заплати определен размер на медицинските разходи
Решение: Отхвърля жалбата като недопустима. Всяка страна понася направените от нея съдебни разноски.
Резюме
Длъжностни лица — Социално осигуряване — Здравно осигуряване — Медицински разноски — Тежко заболяване — Възстановяване в размер
на 100 % — Условия
(член 72, параграф 1 от Правилника за длъжностните лица; член 28 от Общите правила за здравното осигуряване и точка IV от
приложение I към тях)
За да бъдат възстановени 100 % от медицинските разходи, съгласно член 72, параграф 1 от Правилника е необходимо съответното
заболяване да е сред изрично посочените в тази разпоредба или органът по назначаването да признае, че тежестта на въпросното
заболяване е сходна с тази на изброените в тази разпоредба заболявания. За тази цел заинтересованото лице очевидно трябва
да посочи за какво заболяване става въпрос и да представи удостоверителни документи. В това отношение, от една страна, съгласно
член 28 от Общите правила за здравното осигуряване на длъжностните лица на Европейските общности заявлението за възстановяване
на разходи трябва да бъде придружено от оригиналите на удостоверяващите документи, а от друга страна, съгласно точка IV от
приложение I към тези общи правила искането дадено заболяване да бъде признато за също толкова тежко, колкото четирите заболявания,
посочени в член 72, параграф 1 от Правилника, трябва да бъде придружено от становище на лекуващия заинтересованото лице лекар.
Доколкото в заявлението не се посочва ново обстоятелство, което да оправдае възстановяването на 100 % от медицинските разходи
на съответното длъжностно лице, липсата на произнасяне от страна на администрацията по това заявление по никакъв начин не
променя правното положение на въпросното лице, резултат от мълчаливия отказ на администрацията да уважи направеното по-рано
заявление в същия смисъл, и следователно не може да бъде приравнена на акт с неблагоприятни последици по смисъла на членове
90 и 91 от Правилника.
(вж. точки 37, 39 и 41)